REGOLAMENT TAL-KUMMISSJONI (UE) Nru 78/2010
tas-27 ta’ Jannar 2010
li jemenda r-Regolament (KE) Nru 33/2008 dwar l-ambitu u l-perjodu mogħti skont il-proċedura regolari lill-Awtorità għall-adozzjoni tal-konklużjonijiet tagħha dwar l-inklużjoni ta’ ċerti sustanzi attivi fl-Anness I tad-Direttiva 91/414/KEE
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 dwar it-tqegħid fis-suq ta’ prodotti għall-ħarsien tal-pjanti (1), u b’mod partikolari l-Artikolu 6(5) tagħha,
Billi:
(1)
Ir-Regolament tal-Kummissjoni (KE) Nru 33/2008 tas-17 ta’ Jannar 2008 li jistipula regoli dettaljati għall-applikazzjoni tad-Direttiva tal-Kunsill 91/414/KEE fir-rigward ta’ proċedura regolari u aċċellerata għall-valutazzjoni ta’ sustanzi attivi li kienu jagħmlu parti mill-programm ta’ ħidma msemmi fl-Artikolu 8(2) ta’ dik id-Direttiva iżda li ma ġewx inklużi fl-Anness I tagħha japplika għas-sustanzi tat-tielet u r-raba’ stadju li kienu ġew vvalutati iżda mhux inklużi fl-Anness I (2) tad-Direttiva 91/414/KEE sal-31 ta’ Diċembru 2008. Ma japplikax fir-rigward tas-sustanzi tat-tielet u r-raba’ stadju vvalutati wara dik id-data.
(2)
Iżda, ir-Regolament tal-Kummissjoni (KE) Nru 2076/2002 (3) u d-Deċiżjoni tal-Kummissjoni 2003/565/KE (4) ġew emendati biex jiġi estiż il-perjodu ta’ żmien għall-programm tax-xogħol sal-31 ta’ Diċembru 2009 fir-rigward tas-sustanzi tat-tielet u r-raba’ stadju. Jeħtieġ li tiġi adattata d-data rispettiva fir-Regolament (KE) Nru 33/2008.
(3)
Fir-rigward tal-proċedura regolari, huwa issa ovvju li l-perjodu ta’ żmien mogħti lill-Awtorità biex tħejji l-konklużjonijiet tagħha għandu jiġi estiż minħabba l-komplessità u l-ammont ta’ xogħol involut. Dan għandu japplika biss fir-rigward ta’ sustanzi attivi li għalihom jintbagħat l-abbozz tar-rapport ta’ valutazzjoni lill-Kummissjoni wara d-dħul fis-seħħ ta’ dan ir-Regolament.
(4)
Għalhekk, ir-Regolament (KE) Nru 33/2008 għandu jiġi emendat skont dan.
(5)
Il-miżuri previsti f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
Ir-Regolament (KE) Nru 33/2008 għandu jiġi emendat kif ġej:
(1)
Fl-Artikolu 1, il-punt (c) jinbidel b’dan li ġej:
“(c)
għas-sustanzi tat-tielet u r-raba’ stadju, sal-31 ta’ Diċembru 2009.”
(2)
L-Artikolu 10 jinbidel b’dan li ġej:
“Artikolu 10
Konklużjoni tal-Awtorità
1. L-Awtorità għandha tadotta konklużjoni dwar jekk is-sustanza attiva tistax tiġi mistennija li tilħaq ir-rekwiżiti tal-Artikolu 5 tad-Direttiva 91/414/KEE fi żmien sitt xhur minn mindu jintemm il-perjodu previst fit-tielet paragrafu tal-Artikolu 9 ta’ dan ir-Regolament, u għandha tikkomunikaha lill-applikant, lill-Istati Membri u lill-Kummissjoni.
Fejn xieraq, l-Awtorità għandha tindirizza fil-konklużjoni tagħha l-alternattivi ta’ mitigazzjoni tar-riskju fir-rigward ta’ użi maħsuba li ġew identifikati fl-abbozz tar-rapport ta’ valutazzjoni.
2. Meta l-Awtorità teħtieġ tagħrif addizzjonali, b’konsultazzjoni mal-Istat Membru relatur, għandha tistipula perjodu ta’ żmien ta’ massimu ta’ disgħin jum li fih l-applikant irid jipprovdih lill-Awtorità u l-Istat Membru relatur. L-Awtorità għandha tinforma lill-Kummissjoni u lill-Istati Membri. It-tagħrif li jintbagħat fil-perjodu ta’ żmien mogħti biss se jitqies.
L-Istat Membru relatur għandu jivvaluta t-tagħrif addizzjonali u jippreżentah lill-Awtorità minnufih u mhux aktar tard minn sittin jum wara li jasallu t-tagħrif addizzjonali.
F’dan il-każ, il-perjodu ta’ sitt xhur għall-adozzjoni tal-konklużjoni mill-awtorità, kif ipprovdut fil-paragrafu 1, għandu jiġi estiż b’perjodu li għandu jintemm fil-mument meta l-valutazzjoni tat-tagħrif addizzjonali tasal għand l-Awtorità.
3. Il-Kummissjoni u l-Awtorità għandhom jaqblu dwar skeda għall-preżentazzjoni tal-konklużjonijiet sabiex jiffaċilitaw l-ippjanar tax-xogħol. Il-Kummissjoni u l-Awtorità għandhom jaqblu dwar il-format li bih jintbagħtu l-konklużjonijiet tal-Awtorità.”
Artikolu 2
Dispożizzjonijiet tranżizzjonali
L-Artikolu 10 tar-Regolament (KE) Nru 33/2008 għandu jkompli japplika, hekk kif inhu mingħajr l-emenda, għas-sustanzi attivi li għalihom intbagħat l-abbozz tar-rapport ta’ valutazzjoni mill-Istat Membru relatur, kif ipprovdut fl-Artikolu 8(1) tar-Regolament (KE) Nru 33/2008, qabel id-dħul fis-seħħ ta’ dan ir-Regolament.
Artikolu 3
Id-dħul fis-seħħ
Dan ir-Regolament għandu jidħol fis-seħħ fil-jum ta’ wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-27 ta’ Jannar 2010.